Els tres vols del touroperador Neilson que aquest dilluns havien d'aterrar a l'aeroport de Lleida-Alguaire procedents del Regne Unit han tornat a ser desviats a Reus per tercera setmana consecutiva per la presència de boira a l'aeroport lleidatà, tal com ja ha succeït les darreres dues setmanes amb els primers vols d'esquiadors d'aquesta temporada. Es tracta dels vols procedents de Manchester i Londres, que havien d'aterrar a Lleida-Alguaire aquest dilluns (dos al matí i un al migdia) i que després estava previst que tornessin amb més passatgers cap a les ciutats d'origen. Els esquiadors procedents del Regne Unit seran traslladats en autocar des de Reus fins al Pirineu andorrà. El territori reclama des de fa temps la instal·lació a l'aeroport lleidatà d'un sistema antiboira de majors prestacions que eviti situacions com  les de les darreres setmanes que han obligat a desviar vols, que de moment el Govern descarta pel seu elevat cost. Aquest diumenge, però, si va poder aterrar sense problemes a Lleida-Alguaire el vol procedent i amb destinació a Palma de Mallorca.

Summary: Desviats per tercera setmana seguida a Reus els vols amb esquiadors britànics per la boira present a Lleida-Alguaire


Els organitzadors de l'acte en favor del referèndum a Madrid fan una crida a "tots els demòcrates" perquè consideren que no només es tracta de defensar el dret a decidir sinó també "la llibertat d'expressió i la democràcia". "Mantenim l'acte el proper diumenge com a mur de contenció a la deriva autoritària en la que estem entrant", ha declarat una de les organitzadores de l'acte, Elena Martínez. Després del revés judicial –que prohibeix fer l'acte a un local municipal-, els impulsors segueixen buscant espais d'entitats o privats i denuncien "les pressions" del PP per evitar que en trobin cap. Reconeixen, a més, que el recurs del PP i la posterior prohibició del jutge ha encès més els ànims i ha donat més volada a l'acte. De fet, estan buscant un espai per a més de 400 persones. Sobre la taula tenen diferents opcions i properament informaran de la ubicació.  Els col·lectius que impulsen l'acte han assegurat que es farà i creuen que ha de ser un símbol de la resposta contra les "actituds autoritàries" que volen evitar que es pugui parlar sobre el dret a decidir. Una de les organitzadores assegura que ara ja no només es tracta de defensar que els catalans puguin decidir sinó que, després de la suspensió de l'acte a Matadero (un local municipal), es tracta també ara "de defensar la llibertat d'expressió i la democràcia".  La recerca d'espais continua i els organitzadors esperen confirmar el lloc properament. Martínez reconeix que hi ha hagut "actitud d'assetjament i pressió" a determinades entitats per evitar que cedeixin el local. "Entenem que jurídicament no hi ha cap problema perquè l'acte es celebri en un espai privat", ha afegit. A més, reconeix que estan rebent molts missatges de suport i que preveuen que l'acte agafi una altra volada. De fet, estan buscant espais per a més de 400 persones.  "No és un acte on vulguem valorar si la gent ha de votar sí o no a la independència, sinó que és un acte per parlar de democràcia, el dret a decidir és un dret fonamental", ha manifestat. Martínez alerta que prohibicions com les que ha fet el jutge "obren una porta molt greu". "És una democràcia sense democràcia i l'acte és un mur de contenció d'aquesta deriva autoritària", ha sentenciat.  A més, ha criticat que la Falange hagués anunciat que es manifestaria a les portes de Matadero (on s'havia de fer inicialment l'acte), tot i no haver demanat el permís. Lamenta que l'associació feixista també ha anunciat que seran a les portes del nou local. "I això no es prohibeix?", es pregunta.

Summary: Els organitzadors de l'acte pro referèndum a Madrid: "Fem una crida a tots els demòcrates, estem en una deriva autoritària"


El Gremi de Llibreters estudia una nova data per al Sant Jordi davant la possible suspensió de la diada del proper 23 d'abril per la crisi del coronavirus. La presidenta del Gremi, Maria Carme Ferrer, veu la situació "cada vegada pitjor" respecte la celebració de Sant Jordi a l'abril, i assegura a l'ACN que es reuniran amb els llibreters properament per "tenir un pla B" que permeti fer la diada en una nova data. "Hem de fer una gran festa, sortir al carrer, tot igual però un altre dia", diu Ferrer, que preferiria fixar una data per abans de l'estiu. El Gremi de Llibreters alerta de la desaparició de "moltíssimes llibreries" davant una situació "molt preocupant", i per això demanen "més que mai" ajuda a les administracions. "Avui per avui sembla que el dia de Sant Jordi no podrem sortir als carrers", lamenta Ferrer. En cas que les llibreries ja estiguin obertes el 23 d'abril, "tothom que vulgui podrà venir", però Ferrer veu difícil que se celebri una festa amb autors signant i els carrers a vessar. Tot i això, encara no hi ha una decisió presa al respecte, i el Gremi està expectant de l'evolució i directrius públiques.  Sobre el "pla B" que es proposi per Sant Jordi els llibreters "hi han d'estar d'acord i d'alguna manera el sector". "Ho estem parlant i s'ha de pactar, però ens agradaria que fos abans de l'estiu", ha avançat la presidenta del Gremi. Al seu parer, són els llibreters qui han de proposar la nova data, que són els "que surten al carrer i saben quins dies són més importants per a ells perquè es venguin llibres i hi hagi gent al carrer". Amb tot, Ferrer diu que ara estan "molt preocupats" amb el dia a dia de les llibreries. "Tancar tots aquests dies és molt preocupant per a la supervivència", ha assegurat Ferrer. Aquest dimarts a la tarda participaran en una reunió de la Cambra del Llibre de Catalunya, amb editors, distribuïdors i impressors per analitzar la situació. Ajudes imprescindibles "L'administració ens ha d'ajudar per poder tirar endavant, perquè som l'eslavó més feble de la cadena del llibre i la majoria tenim lloguers, factures per pagar diàries, personal i alguns som autònoms", explica Ferrer.  El Gremi ha traslladat diverses propostes a la consellera de Cultura, Mariàngela Vilallonga, que no han volgut avançar. Tot i així, algunes mesures anirien en la línia de prescindir d'impostos, un aspecte que també demanen als ajuntaments. "No sé si podrem pagar l'IBI", exemplifica Ferrer. El Gremi assegura que aguantar un comerç sense l'ajuda pública és "impensable" quan no entra "ni un cèntim durant tants dies". "Quan obrin les llibreries, que tothom vingui a comprar" El sector llibreter està vivint "amb molt de dolor" la crisi sanitària pel coronavirus i les conseqüents mesures de tancament de comerços. "Hem de tenir tancat i el que està passant és molt greu, i la baixada que farà l'economia ens implica molt a nosaltres", explica. Primer, han d'intentar "sobreviure", i quan aquesta situació hagi passat, prendran les decisions necessàries per poder recuperar el sector.  Ferrer recorda que en situacions de crisi, "sempre han sortit endavant", i lluny de voler ser pessimista, assegura que hi ha sortida però "necessiten com mai molta ajuda". I sobretot, quan obrin les llibreries, "que tothom si us plau vingui a comprar".

Summary: El Gremi de Llibreters veu difícil la celebració de Sant Jordi i estudia una nova data preferiblement "abans de l'estiu"


L'Espai Thyssen de Sant Feliu de Guíxols (Baix Empordà) oposa diàlegs i monòlegs entre artistes com Sorolla, Picasso, Manolo Valdés, Sean Scully o Julian Opie. La nova exposició temporal 'Iconografies. De Sorolla a Picasso i Valdés' proposa un recorregut a través de pintures, escultures i linogravats que reflexiona sobre la representació de la realitat segons la mirada de cada autor. La mostra acull 46 obres de 21 autors i, per primer cop, només una de les obres és de la col·lecció de Carmen Cervera perquè la resta provenen del fons de la Fundació Bancaixa de València. El motiu és que l'espai expositiu comenci a funcionar com el veritable museu que serà en un futur establint aliances amb altres col·leccions. Sant Feliu de Guíxols manté la previsió que les obres per convertir el monestir en museu comencin l'any vinent. protagonitza l'exposició temporal

Summary: L'Espai Thyssen oposa diàlegs i monòlegs entre artistes com Sorolla, Picasso, Manolo Valdés o Julian Opie


El futur coordinador nacional d'ERC, Pere Aragonès, ha reclamat a la militància del partit una participació alta que doni suport a l'única candidatura que es presenta a les eleccions d'ERC d'aquest diumenge i que han de servir per ratificar l'actual cúpula d'ERC, amb Oriol Junqueras com a president i Marta Rovira com a secretària general, i Pere Aragonès com a coordinador nacional i Marta Vilalta com a adjunta a la secretaria general. Per Aragonès, l'objectiu actual d'ERC passa per eixamplar la base i sumar més independentistes a Catalunya, ja que creu que només així s'assolirà la independència.  "No volem un país partit a trossets sinó amb una societat cohesionada", ha assegurat. Aragonès ha fet aquestes declaracions després d'exercir el seu vot a Mataró.

Summary: Aragonès es fixa com a objectiu d'ERC eixamplar la base i sumar més independentistes a Catalunya


L'empresa andalusa Abengoa ha presentat aquest dilluns al jutjat mercantil número 2 de Sevilla la sol·licitud d'homologació del contracte d'espera o 'standstill', que ha obtingut el suport del 75,04% dels creditors. En un comunicat a la Comissió Nacional del Mercat de Valors (CNMV) Abengoa recorda que aquest percentatge és superior al necessari legalment (60%) per evitar el concurs. D'aquesta manera la multinacional aconsegueix temps i podrà tirar endavant aquesta pròrroga i negociar una reestructuració del deute financer. A partir d'ara es podran adherir al contracte d'espera nous creditors fins que el jutge es pronunciï, i per tant el percentatge "es podrà incrementar en els pròxims dies", afegeix l'empresa en el comunicat.

Summary: Abengoa obté el suport del 75% dels seus creditors i evita el concurs


Els marxants del mercat ambulant del barri de Bonavista de Tarragona denuncien el "greuge comparatiu" respecte a altres mercats i establiments comercials, ja que el mercadet no ha pogut obrir aquest diumenge per l'emergència sanitària del coronavirus. L'Ajuntament de Tarragona i Espimsa van decidir divendres a la nit la suspensió dels mercats de Bonavista i de Torreforta pel fet que els paradistes no podien garantir la limitació de l'aforament i les mesures d'higiene. El canvi de criteri ha suposat que molts dels venedors perdran els productes, com ara la fruita. Per això, han demanat ajudes econòmiques i que no hagin de pagar les taxes del proper trimestre. L'esplanada del mercat de Bonavista està completament buida i tan sols hi passegen alguns veïns mantenint les distàncies de seguretat. Cap de les més de 600 parades que té el mercadet ha posat el negoci aquest diumenge. Malgrat que divendres uns 200 paradistes dedicats a la venda de productes d'alimentació tenien el vistiplau d'Espimsa, l'empresa municipal que els gestiona, per fer el mercadet. El president dels Marxants de Tarragona, Juan Benítez, ha denunciat el canvi de criteri de l'empresa a última hora, ja que molts dels venedors havien comprat els productes. "Molta de la gent s'havia gastat els pocs diners que li quedava en fruita que ara s'està podrint als camions", ha lamentat. Segons el seu parer, l'anul·lació del mercadet ha suposat un "greuge comparatiu" i ha assegurat que amb només un terç de les parades s'hagués pogut garantir les distàncies de seguretat i regulat l'aforament. "En 44 anys és la primera vegada que veig buit el mercat. Hi hagut dies de fred, pluja però sempre hi hagut parades, estic molt trist", ha afirmat Alfonso López, paradista de pesca salada i president de la Federació d'Associació de Veïns de Tarragona. A més, els paradistes han assenyalat que el sector ja estava molt "tocat" abans d'aquesta crisi i que molts dels venedors tenien dificultats econòmiques perquè "viuen al dia". "El coronavirus ha de ser un punt d'inflexió pels ajuntaments perquè vegin la realitat dels venedors ambulants. Som com qualsevol persona amb dret a vacances, a posar-nos malalts o si un dia plou o fa vent a quedar-nos a casa", ha sostingut Benítez. Per tot plegat, els paradistes han exigit mesures i ajudes per tal que la crisi del covid-19 no "enfonsi" els seus negocis. En concret, demanen que no se'ls cobri la taxa trimestral i que no hagin de pagar l'IVA. A tall d'exemple, els venedors que disposen de vuit metres de parada paguen uns 2.000 euros anuals per vendre al mercat de Bonavista, segons Benítez. "Molts ajuntaments descomptaran els dies perduts, nosaltres volem el trimestre sencer perquè no sabem el temps que s'allargarà", ha subratllat. Benítez també ha considerat que haurien de rebre compensacions econòmiques per comprar els productes, ja que molts els perdran o d'altres, com les sabates o la roba, no els acabaran venent perquè preveuen que els ciutadans no gastin tant en els pròxims mesos. "Som una icona, si volen recuperar el mercat de Bonavista com el millor segon d'Europa han d'ajudar al venedor ambulant. És molt lamentable que hi hagi gent que no tingui diners per comprar, ja que han comprat fruita per servir-la avui a molta gent que la necessita i hi ha establiments que no en tenen. Ens sentim una mica oblidats, abandonats i decepcions amb aquesta situació", ha tancat López.

Summary: Els marxants de Bonavista denuncien el "greuge comparatiu" amb altres mercats i establiments per l'anul·lació del mercat


El conseller de la Presidència i portaveu del Govern, Jordi Turull, ha explicat que el Consell Executiu ha analitzat i compartit diversos itineraris per a la compra d'urnes del referèndum però no ha volgut donar més detalls. En la seva primera roda de premsa com a portaveu, Turull s'ha limitat a dir que es farà en el marc de la legislació vigent i ha explicat que, a partir d'ara, no s'explicaran els passos relacionats amb l'1-O fins que s'hagi completat l'itinerari. "En aquest estat d'assetjament, hem decidit que l'administració de la informació de temes tant importants, la gestionarem nosaltres en benefici del que sigui millor per a l'objectiu que és l'1 d'octubre", ha argumentat. Turull només ha avançat que en els propers dies es reunirà l'òrgan organitzador del referèndum format pel president de la Generalitat, Carles Puigdemont; el vicepresident, Oriol Junqueras; el secretari del Govern, Victor Cullell, i el número 2 de la Vicepresidència, Josep Maria Jové. Una reunió a la què també estan cridats de manera puntual el mateix conseller de la Presidència i el titular de Justícia, Carles Mundó. Després de la primera reunió del Consell Executiu posterior a la remodelació del Govern, Turull ha repetit diverses vegades a preguntes dels periodistes que no es donarà informació sobre la compra d'urnes fins que s'hagi "completat l'itinerari". Així doncs, es produeix un canvi d'estratègia després que la setmana passada s'avancés que en la reunió d'aquest dimarts el vicepresident, Oriol Junqueras, i el conseller d'Exteriors, Raül Romeva, demanarien l'autorització per gestionar la compra d'urnes. Un anunci que es va produir abans de la crisi de Govern i els canvis de consellers.  Avui el Consell Executiu ha aprovat la reorganització perquè Junqueras tingui les competències en processos electorals que fins ara tenia el departament de Governació liderat per Meritxell Borràs. Un traspàs que aquest dimarts ja ha publicat el Diari Oficial de la Generalitat de Catalunya (DOGC). Sense explicar quan es produirà la reunió ni quin serà l'ordre del dia, Turull ha dit que en els propers dies es reunirà "l'òrgan coordinador" del referèndum. Una trobada en la què s'ha demanat que també hi assisteixin el mateix Turull i el conseller Mundó. "Aquest organisme és per compartir i analitzar informació i després aquesta informació es compartirà amb el conjunt del Govern", ha assegurat per després afegir que possiblement en futures reunions es demanarà l'assistència d'altres consellers de l'executiu. En aquest context, ha definit les reunions del nou òrgan "flexible" com un tema organitzatiu "sota el criteri d'anem per feina i de cara barraca". Turull ha argumentat la decisió de no fer pública la informació sobre el referèndum per l'actitud del govern espanyol "d'assetjament" i ha posat d'exemple l'actuació de la Guàrdia Civil sobre l'acte de JxSí per explicar la llei del referèndum. Segons el portaveu, s'ha entrat en una fase en la què qualsevol paper de l'administració es posa en dubte i ha lamentat que l'Estat s'hagi inventat un fet delictiu basat en l'afirmació "en porten una de cap". "Al final hi haurà un departament que comprarà un paquet de folis i la fiscalia dirà: atenció, querella! Que potser és per fer el recompte de vots", ha ironitzat per després afegir que s'ha passat d'un estat de dret a un estat que tira pel dret. Preguntat per la CUP que aquest dimarts ha urgit el Govern a comprar les urnes sense més dilacions, Turull ha afirmat que hi ha un "diàleg constant i permanent" amb els cupaires i s'ha dirigit directament a ells per aclarir-los que si  volen més informació no hi ha problema en donar-la. En aquest sentit, ha posat en valor que el Govern i la CUP estan units pel l'objectiu del referèndum. Millo i les eleccions al Parlament Preguntat pre l'opinió del Govern pel fet que el delegat del govern espanyol, Enric Millo, no hagi descartat forçar eleccions al Parlament, Turull li ha tret importància afirmant que "cada dia diuen una cosa diferent". A més, ha retret al govern espanyol que no vulgui explicar com pensen aturar l'1-O i que només facin "perdigonades". El Govern, segons el portaveu, estudia tots els escenaris però no es pronuncia sobre escenaris que encara no s'han produït.

Summary: El Govern no informarà sobre la compra d'urnes fins que s'hagi "completat l'itinerari" davant "l'assetjament" de l'Estat


Exercirà el càrrec fins el 2022 ACN Madrid.-El ple de la Cambra de Comerç d'Espanya ha reelegit Josep Lluís Bonet president de la Cambra de Comerç d'Espanya fins el 2022. En el seu discurs d'acceptació, Bonet, que era l'únic candidat, ha defensat el paper vertebrador de la Cambra de Comerç d'Espanya, que aglutina cambres de comerç i empreses. "El nostre compromís i responsabilitat és servir les empreses i la societat en general en la defensa institucional, la col·laboració amb el govern, la millora de la internacionalització, la competitivitat empresarial i l'ocupació per, en definitiva, millorar la vida de les persones", ha manifestat Bonet. En l'acte, també hi ha participat la ministra d'Indústria, Comerç i Turisme, Reyes Maroto, que ha destacat el paper de la cambra com a "projecte de país, més modern, innovador i competitiu". El Ple de la Cambra de Comerç d'Espanya està integrat per representants de les cambres de comerç, de les empreses, les organitzacions empresarials, les organitzacions d'autònoms, les cambres a l'exterior i els ministeris. Bonet, que corpresideix Freixenet juntament amb Albert Christman després del canvi accionarial, ha presentat un programa d'acció amb 20 prioritats entre les què destaca la revisió del sistema de finançament per compensar les funcions públiques que duen a terme les cambres.

Summary: Josep Lluís Bonet, reelegit president de la Cambra de Comerç d'Espanya


El líder del PPC al Parlament, Xavier García Albiol, ha assegurat que el govern estatal i el PPC respondran "de manera contundent" si CDC i la CUP tiren endavant un ple, abans de la celebració del ple d'investidura del nou president, per arrencar el procés cap a la constitució d'una república catalana independent. "No consentirem cap tipus de provocació en aquesta línia, aviso que s'actuarà contundentment, proporcionalment a l'agressió", ha alertat Albiol durant la Junta directiva provincial de Girona que s'ha fet a Figueres. Al mateix temps, Albiol ha subratllat que Artur Mas es va limitar a donar una conferència sobre dret administratiu ahir, durant la seva compareixença arran del cas 'Petrum'.  Des del primer moment, Xavier García Albiol, ha assegurat que la política catalana s'ha convertit "en un espectacle", a causa de les actuacions del líder de CDC, Artur Mas. "Mentre el PP i el govern espanyol rebia la visita i el suport dels principals dirigents de la UE i de l'Amèrica llatina, CDC rebia als fiscals i a la justícia", ha subratllat el popular des de Figueres.  En aquest sentit, Albiol no ha dubtat en afirmar que els suposats casos de corrupció i les investigacions, escorcolls i detencions arran del cas 'Petrum' dels últims dies és un "greu perjudici" per la imatge de CDC, el govern de Catalunya i d'Espanya. Segons els populars, es tracta d'un fet "d'enorme gravetat" i posa en evidència que no es tracta d'un fet aïllat. En aquest sentit, la presidenta del PPC, Alícia Sánchez-Camacho, no ha dubtat en assegurar que Mas cada cop està "menys legitimat" per ser el president de Catalunya ja que es troba "envoltat per la corrupció".  A més, Albiol ha assegurat que el líder convergent no va donar prou explicacions ahir, divendres, durant la seva compareixença al Parlament arran del cas 'Petrum'. "La vaig estar seguint des del despatx i em va semblar que estava donant més aviat una conferència sobre procediment del dret administratiu i contractació, jo, com d'altres, ja ho sabem", ha subratllat.  Per això, Albiol ha demanat a Mas que respongui a les preguntes que continuen obertes com per què va visitar l'expresident de la Generalitat, Jordi Pujol. "Quina lògica té?", s'ha qüestionat al mateix temps que també reclamava als convergents que expliquessin els motius per què la sindicatura de comptes no té els informes d'Infraestructures.cat dels anys 2010, 2012 o 2014.  Paral·lelament, des del PPC, Albiol ha llançat un altre missatge clar cap a les CUP i CDC. "Si, tal i com s'ha anunciat, CDC i la CUP estan treballant en un ple de celebració abans del ple d'investidura del nou president, que serviria per iniciar el procés cap a la República independent de Catalunya, el PPC i el govern d'Espanya actuarà de forma contundent", ha alertat. "Li vull dir al president de la Generalitat i als membres de CDC i la CUP que no ho consentirem, que no consentirem cap tipus de provocació en aquesta línia", ha afegit. Segons el líder del PPC al Parlament, no es pot permetre "que alguns facin el que els dona la gana". Tot i això, Albiol no ha volgut avançar ni concretar quins serien els propers passos que realitzarien, o si les mesures que estan plantejant i que ja tenen preparades passarien per la suspensió de l'autonomia de Catalunya. "Per prudència no puc fer-ho públic, no entraré en detall però el que sí que puc dir és que la resposta o les respostes ja estan preparades", ha assegurat Albiol. "Hi haurà una resposta a l'alçada, proporcional al repte que és inacceptable", ha reblat Albiol.  "El PPC té el vot fidelitzat a les comarques gironines" Albiol, Camacho i el portaveu del PPC, Enric Millo, han participat aquest dissabte en la Junta Directiva Provincial del Partit de Girona que s'ha realitzat a la capital de l'Alt Empordà. Un acte que, tal i com ha comentat Millo, volia agrair l'esforç de totes aquelles persones que van treballar com interventors o apoderats durant les passades eleccions del 27 de setembre. "Hem mantingut els resultats a la demarcació de Girona tot i que ha estat on més ha crescut i té més pes l'independentisme", ha explicat el portaveu i el president provincial de Girona.  En aquesta línia també s'ha pronunciat la presidenta del PPC qui ha destacat que les comarques gironines van ser la circumscripció electoral on van assolir "millors resultats" de tot Catalunya. "Per això podem dir que el vot popular a Girona està consolidat i fidelitzat", ha afegit. Al mateix temps, la reunió d'aquest dissabte també ha servit per començar a arrencar motors de cara a les eleccions generals estatals. "Puc avançar que a la demarcació de Girona estem preparant una llista, tant per al Congrés com per al Senat, molt renovada i que serà la millor llista. El vot al PPC és el del seny", ha insistit Camacho tot assenyalat que és "molt lamentable" veure com els polítics catalans –fent referència a Artur Mas- estan portant el Parlament de Catalunya a un "procés de decadència", actuant "al marge de la llei". "Els catalans no es mereixen això, Mas no té projecte, suports parlamentaris, ni el suport de la ciutadania", ha conclòs.

Summary: El PPC garanteix una "resposta contundent"  si CDC i la CUP  inicien el procés independentista al Parlament


El sindicat independentista Intersindical-CSC ha convocat vaga general el divendres 21 de desembre de 12:30 h a 14:30 h, coincidint amb la reunió del Consell de Ministres a Barcelona. Fonts del sindicat han explicat a l'ACN que l'aturada es fa per motius econòmics i socials, ja que el govern espanyol no ha retirat el decret del 6 d'octubre que facilita el trasllat de seus socials ni ha retirat la reforma laboral del PP, entre altres. Entre altres mesures, el Consell de Ministres del dia 21 preveu augmentar el salari mínim interprofessional fins als 900 euros, xifra que la Intersindical-CSC veu insuficient i advoca perquè sigui de 1.200 euros.  D'altra banda, fonts del sindicat recorden que hi ha moltes lleis de contingut social aprovades al Parlament que "segueixen anul·lades". Per tot plegat, i segons han confirmat fonts del Departament de Treball, el sindicat ha registrat la convocatòria de vaga.

Summary: La Intersindical-CSC convoca vaga general el 21 de desembre de 12:30 h a 14:30 h


A cavall entre l’art i el joc, la miniatura pren el protagonisme al Museu Marítim de Barcelona amb l’exposició temporal ‘Vaixells de joguina’ (1870-1939). És una mostra que recull un centenar llarg de peces de la col·lecció privada de l’arquitecte mallorquí Antoni Juncosa i Aysa (considerada una de les més importants d’Europa en la matèria), i també altres exemples de miniatures no nàutiques de diversos museus catalans. L’exposició vol apropar la cultura marítima a través del lleure infantil i per això el seu disseny emula una gran casa on el visitant se “com un nen”. Alhora busca revalorar la joguina com a document històric, especialment la de producció local, amb peces de producció valenciana i barcelonina.

Summary: L’art de la miniatura entra al Museu Marítim de Barcelona


La Policia Local de Tortosa i els Mossos han detingut dues persones als Reguers, a Tortosa, per facilitar empadronaments fraudulents. També s'han detingut algunes de les persones que suposadament s'empadronaven sense residir als habitatges. Les investigacions van començar després que l'Ajuntament detectés una elevada activitat d'empadronaments a dos habitatges dels Reguers, propietat d'un veí del poble i de la seua mare. Es va comprovar que als immobles només hi vivien els respectius propietaris i que mai s'ha detectat cap més resident. El detingut és el propietari de la casa i un home que buscava nous empadronats entre persones residents a Algèria. Entre tots dos haurien fet 58 empadronaments fraudulents.  Els dos detinguts estan acusats d'un delicte de falsedat documental i d'un d'afavoriment de la immigració il·legal. D'altra banda, algunes de les persones que havien sigut empadronades fraudulentament ja han sigut localitzades i detingudes. Els acusen d'un suposat delicte de falsedat documental. La investigació segueix oberta per trobar la resta de persones que haurien seguit aquesta mateixa pràctica. Els detinguts han quedat en llibertat amb càrrecs.

Summary: Detenen dues persones per fer empadronaments fraudulents a Tortosa


El sector privat de l'àrea d'influència del Parc Nacional d'Aigüestortes i Estany de Sant Maurici (Pallars Sobirà, Alta Ribagorça, Pallars Jussà i Val d'Aran) han demanat poder participar en la seva gestió. En una jornada convocada per la Federació d'Hostaleria de Lleida s'ha demanat dinamitzar més el Parc i convertir-lo en un veritable motor econòmic d'aquestes quatre comarques. El sector reclama mesures i iniciatives més enllà de les que ja es pressuposen de protecció i conservació i per aquest motiu s'hi vol implicar a fons. La trobada ha comptat amb una cinquantena d'assistents entre els quals hi havia el recentment nomenat president del Patronat del Parc, Josep Enric Llebot. Els participants han comprovat una nova manera de treballar molt més dialogant i amb ganes de col·laboració. El president de la Federació d'Hostaleria de Lleida, Josep Castellarnau, ha explicat que cal treballar perquè la gent del territori se senti seu el Parc Nacional, l'únic de Catalunya. Castellarnau ha reivindicat poder fer comercialitzacions conjuntes entre el Parc Nacional d'Aigüestortes i el sector privat. L'objectiu és unir esforços per tal de posicionar al mapa de les destinacions turístiques Aigüestortes i l'Estany de Sant Maurici. El projecte del Parc Nacional, amb més de cinquanta anys d'existència, està plenament consolidat i Castellarnau ha dit que ara és l'hora de pensar en nous projectes per atraure a més visitants i donar a conèixer el Parc. A la trobada, convocada per la Federació d'Hostaleria, hi ha assistit un bon grapat de representants polítics de diferents institucions (Generalitat de Catalunya, Diputació de Lleida, Consells Comarcals, Ajuntaments i Idapa) i representants de diferents sectors privats com L'Associació Càmpings de Lleida i l'Associació d'Empreses d'Esports d'Aventura del Pallars Sobirà.

Summary: El sector privat de les àrees d'influència del Parc Nacional d'Aigüestortes demana poder participar en la seva gestió


El Consell d’Estat es reuneix aquest dijous per emetre dictamen abans del Consell de Ministres ACN Madrid.-El govern espanyol ha demanat aquest dimecres al Consell d’Estat que elabori un dictamen sobre la reforma del Reglament del Parlament per tramitar per la via ràpida la Llei de transitorietat, segons han informat fonts de La Moncloa i ha confirmat el ministre de Justícia, Rafael Catalá. En concret, l’executiu espanyol ha demanat a aquest organisme, i també a l’advocat de l’Estat, que estudiï l’article 135.2 del Reglament. El Consell d’Estat té previst reunir-se aquest dijous –tot i que ja treballa en el text des de fa dies- i segons fonts del Ministeri de Justícia tot apunta a que avalarà la presentació d’un recurs d’inconstitucionalitat contra la norma. Si es compleix aquest requisit, l’executiu espanyol preveu aprovar-lo aquest divendres, coincidint amb l’última reunió del govern de Mariano Rajoy abans de l’estiu. El TC no té previst celebrar cap ple fins al setembre, però podria reunir-se d'urgència la setmana que ve com ha fet en ocasions anteriors. En roda de premsa, el ministre de Justícia, Rafael Catalá, ha assegurat que l’executiu espanyol busca una base sòlida per al recurs. "Intentem que hi hagi poca opinió política i molt fonament jurídic, si els dictàmens avalen que la reforma no és respectuosa procedirem a la seva impugnació", ha avançat. L’executiu espanyol reacciona d’aquesta manera a l’aprovació aquest dimecres amb els vots de Junts pel Sí i la CUP de la reforma del Reglament, que permetria aprovar la Llei de transitorietat jurídica en lectura única a un ple del Parlament, en un procediment semblant al que va servir per aprovar la reforma de la Constitució l’agost del 2011. Fonts del Ministeri de Justícia apunten que el Consell d’Estat ja té avançats els treballs i que el dictamen es podria aprovar a la reunió d’aquest mateix dijous. La previsió és que aquest organisme emeti un informe favorable a la presentació del recurs d’inconstitucionalitat  -tal com ha fet en ocasions anteriors, com al 9-N- que avali la presentació del recurs. Si és així, la previsió de l’executiu espanyol és aprovar la presentació del recurs aquest divendres a l’última reunió abans de les vacances d’agost (la primera del nou curs serà el 25 de setembre), i entrar-lo al registre del TC aquest mateix divendres o a principis de la setmana que ve. L’anunciaria el president espanyol, Mariano Rajoy, a la tradicional roda de premsa de final de curs. Els magistrats del TC van enllestir el seu calendari de plens del curs la setmana passada, i segons fonts del propi TC no tenien agendada cap altra reunió fins al mes de setembre. No obstant, la presentació del recurs els podria forçar a reunir-se d’urgència –també com en ocasions anteriors- per admetre a tràmit el recurs. L’admissió a tràmit implicarà la suspensió automàtica de la norma si l’executiu espanyol fa ús de l’article 161.2 de la Constitució i ho reclama. Aquesta suspensió és automàtica en el moment de l’admissió a tràmit i té validesa per un període mínim de cinc mesos a l’espera que els magistrats resolguin sobre el fons de la qüestió. Crítiques del ministre a la reforma El ministre de Justícia, Rafael Catalá, ha comparegut en roda de premsa després de la sectorial i ha avançat que estan estudiant la reforma aprovada "des dels serveis jurídics de l'Estat". En aquesta línia, ha dit que esperaran a conèixer els fonaments jurídics del dictamen abans de prendre una decisió. Catalá ha defensat que qualsevol actuació del govern espanyol es basa en "criteris jurídics i tècnics i no polítics". "Intentem que hi hagi poca opinió política i molt fonament jurídic, si els dictamens avalen que no la reforma no és respectuosa procedirem a la seva impugnació", ha avançat.  Tanmateix, el ministre no s'ha estat de criticar la mesura aprovada al Parlament perquè considera que resta participació i debat als grups polítics. Catalá considera que qualsevol activitat legislativa ha d'estar acompanyada "d'un debat i capacitat de presentar esmenes".  Per això, considera que la reforma del reglament "suprimeix aquestes formalitats i això no està concorde amb la tasca pròpia d'un Parlament". "El Parlament ha de representar totes les forces i generar debat, alguns que promouen el diàleg sembla que per a algunes coses només volen aprovar fórmules exprés", ha sentenciat. Sobre la denúncia presentada pel Govern pels interrogatoris de la Guàrdia Civil a alts càrrecs, Catalá assegura que forma part de les "regles del joc de l'estat de dret" i que la Generalitat està en el seu dret d'emprendre mesures si creu que s'ha "vulnerat algun dret amb l'actuació del jutjat i la policia judicial":

Summary: El govern espanyol porta la reforma del Reglament al Consell d’Estat i preveu aprovar un recurs al TC divendres


La presidenta de la Comunitat de Madrid, Isabel Díaz Ayuso, demanarà a la Delegació del govern espanyol que “no s’autoritzin més manifestacions pro independentistes fins que no cessi definitivament la violència als carrers de Catalunya”. Díaz Ayuso ha demanat reunir-se urgentment amb la Delegació després dels greus aldarulls d'aquest dissabte al centre de Madrid, i que es van saldar amb una vintena de ferits, una dotzena de detencions, a més de greus destrosses. Díaz Ayuso ha apuntat al govern espanyol, que considera que ha abandonat la seva responsabilitat en matèria de seguretat i que “està totalment sobrepassat pels fets” després de la sentència del Tribunal Suprem per l’1-O. En un acte a Sotillo de la Adrada (Àvila), la presidenta de la Comunitat de Madrid ha demanat a la Delegació del govern espanyol detalls sobre l’autorització de la manifestació d’aquest dissabte, especialment la identificació dels convocants.  “Cal extremar l’autorització de qualsevol tipus de manifestació ultra, sigui la que sigui, per evitar altercats i violència, ha dit. En el cas de les concentracions en contra de la sentència de l’1-O, considera que no s'han d'autoritzar perquè són per donar suport a “un intent de cop d’estat”.

Summary: Díaz Ayuso vol prohibir les manifestacions pro independentistes a Madrid mentre hi hagi aldarulls a Catalunya


L’Ajuntament de Tiana (Maresme) ha demanat que es respecti la presumpció d’innocència del cap de la Policia Local del municipi, investigat per la seva presumpta relació en una xarxa de frau en la contractació dels serveis d’Aplicacions Gespol per part de diversos municipis. A través d’un comunicat, el consistori demana “evitar conductes que obstrueixin l’acció judicial i policial en una instrucció que es troba actualment sota secret de sumari”, alhora que remarca que des de l’Ajuntament s’està “col•laborant” amb la investigació, proporcionant la documentació sol•licitada. L’operatiu, desplegat a diferents municipis de Catalunya i l’estat espanyol a instàncies de la Fiscalia Anticorrupció i del Jutjat d’Instrucció número 2 de Badalona, investiga possibles irregularitats en la contractació d’aplicacions informàtiques relacionades amb la gestió del trànsit, com semàfors i radars. Segons la Fiscalia Anticorrupció, els fets investigats podrien constituir delictes de prevaricació administrativa, frau a l'administració pública, revelació d'informació privilegiada, malversació de fons públics, tràfic d'influències, suborn, falsedat documental per funcionari públic i per particular, alteració del preu de concurs públic i pertinença a organització criminal.

Summary: Tiana demana respectar la presumpció d’innocència del cap de la Policia Local, investigat per un presumpte frau amb Gespol


'El asesino de los caprichos' és la nova pel·lícula del director i productor Gerardo Herrero, qui torna a posar-se darrere la càmera amb un thriller policíac que té com a rerefons el món de l'art i, més en concret, els gravats dels 'Caprichos' de Goya. De fet, un assassí reprodueix els retrats en el seus crims, i les inspectores -Maribel Verdú i Aura Garrido- hauran de resoldre el cas. Gerardo Herrero ha explicat, en roda de premsa, que "Goya és un dels personatges més fascinants de la història del país pel seu talent visual i perquè en els seus gravats ha reflectit una representació d'una societat d'una manera brutal". Maribel Verdú rebrà aquest vespre el Premi Màquina del Temps del Festival de cinema de Sitges. En un barri de classe alta s'estan produint diversos crims que tenen un punt en comú i és que les seves víctimes eren col·leccionistes de gravats de Goya. Les inspectores Carmen Cobos i Eva González iniciaran la investigació en un entorn elitista, on és habitual el tràfic d'obres d'art. Hauran de descobrir un assassí que reprodueix amb les seves víctimes les escenes dels 'Caprichos' de Goya.  Gerardo Herrero ha explicat que els 'Caprichos' han estat molt reproduïts i ha apuntat que l'artista va fer "un retrat de la societat espanyola molt dur i els va crear per aconseguir que el seu fill tingués una pensió i abans d'exiliar-se a França". Segons el director,  "Goya és un dels personatges més fascinants de la història del país pel seu talent visual i perquè els seus gravats mostren una representació d'una societat d'una manera brutal. Només una ment prodigiosa com la seva podia explicar tant amb les seves imatges i retrats". De fet, això és el que més va interessar a Herrero del projecte.   Una de les claus del film és el contrast entre les dues comissàries. L'actriu Aura Garrido ha dit que Verdú genera "molt bon ambient" durant el rodatge i es van entendre des del començament. "Vaig crear el meu personatge enmig de la bona estona que estàvem passant i de tot el que ens aportàvem". Garrido ha destacat que una de les gràcies de la pel·lícula és que les dues actrius han fet dos personatges "molt diferents" i que estan obligades a treballar juntes i normalment, ha afegit, són interpretats per dos homes.  Per documentar-se, les dues actrius van visitar una comissaria i van entrevistar-se amb policies. Verdú ha dit que el seu personatge beu de tota la seva experiència acumulada i de veure molt cinema i moltes sèries televisives com thrillers i policíaques.  Màquina del Temps Sobre el Premi Màquina del Temps que rebrà aquest vespre , Verdú ha dit que quan li van comentar que rebria el guardó li va fer molta il·lusió perquè cada any pensa que "això s'acabarà" i ja no li oferiran més papers. "Aquest guardó està molt bé i tinc moltes pors i inseguretats, però la passió pot estar per damunt de tot això". Aquest premi, ha admès, fa que li augmenti l'autoestima.  Ha reconegut que li hauria agradat que li truquessin més per fer papers de cinema de gènere: "Espero que m'arribin projectes, jo no els inicio". Ha fet broma que li agradaria fer cinema de ciència ficció, però de "dolenta". "Però no em truquen, per fer cinema de ciència ficció".  Cinema espanyol Preguntat per la situació del cinema espanyol,  Herrero ha assegurat que no li agrada "la seva situació des del punt de vista industrial". "Hi ha més talent que no pas diners i industria i em preocupa molt la falta de possibilitats creatives que tenen els cineastes del futur a Espanya", ha assenyalat el director.

Summary: Un assassí reprodueix els 'Caprichos' de Goya en el seus crims al nou film de Gerardo Herrero


Els consistoris temen que els centres funcionin de nou de forma imminent després que els ho comuniquessin fa uns dies ACN Barcelona.-L'alcaldessa de Barcelona, Ada Colau, i el batlle de València, Joan Ribó, han enviat una carta al ministre de l'Interior, Fernando Grande-Marlaska, per demanar-li que no reobri els centres d'internament d'estrangers (CIE), tancats des de fa uns mesos per la crisi de la covid-19. Després d'una primera carta el juny, els alcaldes expressen especial preocupació per una eventual reobertura en el context de pandèmia: "Ens sembla com a mínim incompatible a nivell de salut, de dignitat i de respecte dels drets humans". Els ajuntaments temen que es tornin a traslladar persones migrants als centres de forma imminent després que l'Estat els comuniqués el 23 de setembre la intenció de reobrir-los amb l'objectiu de reprendre les polítiques de retorn. Colau i Ribó tornen a fer front comú per mostrar l'oposició a la reobertura dels CIE, que "no són benvinguts", subratllen, a les ciutats que governen. Els dos alcaldes adverteixen del què significa internar persones que no han comès cap delicte en un context de restriccions de mobilitat i aforament reduït i alerten que els centres "no compten amb la infraestructura suficient" per afrontar "la possibilitat d'un sol contagi".  Els màxims dirigents de Barcelona i València argumenten que la utilització dels CIE com a mecanisme automàtic d'internament de persones que arriben a la península de manera irregular amb l'objectiu de reprendre les polítiques de retorn és una "greu anomalia" que "contravé directament" a la directiva europea de retorn i la Llei d'asil.  A més, veuen incompatible reprendre les polítiques de retorn en una situació de tancament de fronteres; una política, denuncien, que s'ha demostrat "fallida" per regular els fluxos migratoris quan les fronteres estaven obertes i destaquen en aquest sentit que el govern espanyol va expulsar menys de la meitat de les persones tancades als CIE el 2019.  "Els mateixos recursos que s'utilitzen per a una política migratòria cruel, ineficaç i vulneradora de drets humans han de reorinetar-se cap a una política migratoria d'acollida, solidària i basada en la cohesió social", reclamen Colau i Ribó, que recorden el compromís de l'acord del govern de coalició del PSOE i Podemos de prioritzar la dotació del Fons d'Asil.  El regidor Serra: "Són forats de drets humans" El regidor de Drets de Ciutadania de Barcelona, Marc Serra, afirma que aquests centres són "forats de drets humans" i que s'acaben convertint en un "càstig més per a les persones immigrades per ser pobres i per estar en situació irregular". En declaracions a l'ACN, Serra recalca que Barcelona "pot viure sense CIE" com ha quedat demostrat, diu, en aquests mesos en què el centre de la Zona Franca ha estat buit, després que tanqués el març per l'esclat de la pandèmia del coronavirus.  El regidor barceloní demana valentia al ministre Grande-Marlaska per "entomar" aquesta qüestió. "Creiem que el govern de l'Estat ha mostrat en algunes qüestions una sensibilitat més enllà de la del PP i creiem que ha de ser valent", insta.

Summary: Barcelona i València tornen a instar Marlaska a no reobrir els CIE: "És incompatible a nivell de salut i de dignitat"


De l'estil romànic, la catedral de Vic només conserva el campanar i la cripta. La resta de l'edifici romànic dedicat a l'abat Oliba va desaparèixer i va ser substituït per l'actual. De tal manera que avui no existeix cap document que mostri com era aquest temple en ple segle XI. Per això, el Museu Episcopal de Vic s'ha proposat fer una recreació virtual en 3D del temple tal com era l'any 1038. Aquest dijous s'ha començat a fer l'escaneig de la cripta, situada sota del presbiteri, i del campanar, de sis pisos i 46 metres d'alçada, i un dels més ben conservats del país. Tota aquesta informació servirà per fer una recreació amb base científica que, tal com ha explicat el director científic del projecte, Marc Sureda, "si bé tindrà parts amb una fiabilitat del 100%, n'hi haurà d'altres que tindran un grau de certesa més baix". La recreació es podrà veure en una exposició única que s'està preparant sobre la figura d'Oliba de cara al 2018, quan se celebra el mil·lenari de la presa de possessió d'Oliba com a bisbe de Vic.  Com era la catedral de Vic en ple segle XI? Aquesta qüestió és la que el Museu Episcopal de Vic (MEV) s'ha proposat respondre amb una recreació virtual en 3D que està preparant de cara al 2018, quan se celebren els 1000 anys de la presa de possessió d'Oliba -a qui es va dedicar la construcció del temple- com a bisbe de Vic.  Les tasques de recreació de tota la catedral són complicades, ja que de l'estil romànic, a l'edifici ja només queda el campanar i la cripta. Tanmateix, tot el treball s'està fent amb base científica, amb la informació de l'escaneig, i de les excavacions arqueològiques de 1941 dirigides per Eduard Junyent.  A banda d'aquesta informació, la recreació també tindrà en compte d'altres edificis romànics que existeixen al país. Entre ells, la col·legiata de Sant Vicenç de Cardona, construïda a mitjans del s.XI, i que representa una de les mostres més emblemàtiques de l'arquitectura romànica catalana.  El director científic del projecte, el conservador del MEV, Marc Sureda, ha explicat que no es farà una recreació 100% fiable, sinó que hi haurà parts que sí ho seran i d'altres que tindran un grau de certesa més baix. Aquests elements estaran clarament identificats en la recreació virtual que es farà, els detalls de la qual encara estan per decidir ja que, "en l'era digital, els avenços estan a l'ordre del dia i, des del moment en què es va plantejar el projecte fins que s'acabi realitzant, tot haurà avançat". La recreació es podrà veure en una exposició única que el Museu Episcopal de Vic està preparant sobre la figura d'Oliba de cara al 2018.  La mostra parlarà de qui era Oliba i què ha representat a Europa i, per això, el director del MEV, Josep Maria Riba, ha explicat que l'exposició "no podia deixar de banda la catedral".

Summary: El Museu Episcopal de Vic farà una recreació en 3D de la catedral tal com era al segle XI


UGT acusa Ensenyament de no fer una "bona planificació" i CCOO lamenta que Ruiz "ignora" una moció del Parlament ACN Barcelona.-Els sindicats UGT i COO han demanat aquest divendres una reducció de les ràtios a les aules de P3 per evitar el tancament de línies, tal com va anunciar la consellera d'Ensenyament, Meritxell Ruiz, concretament de 67 aules a l'ensenyament públic i tres a escoles concertades. En un comunicat, UGT ha acusat el Departament d'Ensenyament de no haver fet una "bona planificació" ja que "la inversió de la piràmide geogràfica era perfectament previsible". Per la seva banda, COOO ha lamentat que la consellera no hagi fet cas a una moció del Parlament reclamant que no es tanqués cap línia de P3 i ha dit que aquest fet i després del vot de Junts pel Sí contra la retirada de les subvencions a les escoles que segreguen per sexe es "dibuixa amb claredat el pitjor continuisme de la política d'educació". UGT ha lamentat que no s'hagi reforçat el servei de les Oficines Municipals d'Escolarització per fer un repartiment de l'alumnat que garantís la continuïtat de les línies i les escoles, ni s'hagi treballat, segons ha dit, en la construcció d'instituts per acollir 'increment de l'alumnat que es produirà aquest any.  A més, el sindicat ha citat un estudi de la Comissió Europea de l'any 2014 en què situa la ràtio d'alumnes a l'Estat, 25 alumnes per adult, és la pitjor a nivell 3-6 i 0-3, tot i que els 14 alumnes per grup és el mateix que a Alemanya, Grècia, Portugal, Anglaterra i Àustria . Pel que fa CCOO, ha criticat que el Govern no hagi atès la moció del Parlament que instava la Generalitat a reconsiderar el tancament de línies, a planificar-les de forma consensuada, a crear línies públiques de Secundària d0acord amb les necessitats i a baixar la ràtio d'alumnes per classe de cara al curs que ve. La Federació d'Educació del sindicat ha assegurat no està disposada a  defensar el manteniment de les línies de P3 perquè és "l'opció més raonable i la millor per a la qualitat del sistema". "Seguirem organitzant i mobilitzant la comunitat educativa, si fa falta, a la porta de cada escola, perquè tenim molt clar com volen l'educació i ja sabem que no és la que vol la Conselleria", ha finalitzat.

Summary: Els sindicats exigeixen una reducció de les ràtios a les aules de P3 per evitar el tancament de línies


Jordi Perelló, el mecànic de Reus denunciat per negar-se a reparar el cotxe d’una agent de la policia espanyol, ha declarat aquest dimecres davant el jutjat d’instrucció número 3 de Reus com a investigat per un presumpte delicte d’incitació a l’odi. Més d’un centenar de persones convocades per entitats i formacions sobiranistes, així com els ‘Avis i àvies per la Llibertat’, l’han acompanyat per donar-li suport a les portes de l’edifici judicial. Durant poc més de mitja hora, Perelló ha respost a les preguntes del seu advocat, de la fiscalia i de l’advocat de l’Estat, que actua en representació de l’agent de la policia espanyola. Abans han declarat com a testimonis aquesta policia i la seva parella, un agent dels Mossos d’Esquadra que és qui va interposar la denúncia contra el mecànic.

Summary: Declara davant el jutge el mecànic de Reus acusat d’un delicte d’odi


L'obra adaptada i dirigida per Konrad Zschiedrich es podrà veure des de dimecres al 20 de març al Teatre Akadèmia ACN Barcelona.-L'actor Francesc Orella és el protagonista de la tragicomèdia 'Falstaff', una adaptació de Konrad Zschiedrich –dirigida per ell mateix-, que remet a les obres de William Shakespeare de 'Ricard II', 'Enric IV' i 'Enric V'. L'espectacle es podrà veure des d'aquest dimecres fins al 20 de març al Teatre Akadèmia. Falstaff és un compendi de les contradiccions humanes, un noble vividor i filòsof de carrer. Orella ha dit que Falstaff és un home vitalista, que li agraden els plaers lúdics, és materialista, es juganer, enginyós dialècticament i llest. "És capità a l'exèrcit d'Enric IV", però "és un covard, que no li agrada lluitar".

Summary: Francesc Orella es posa a la pell del vital Falstaff, un dels personatges antològics de Shakespeare


El jutjat de violència sobre la dona de Tarragona ha decretat presó provisional comunicada i sense fiança per Francisco Javier M., l’home de 44 anys que dissabte va matar la seva parella a la Pobla de Mafumet i l’endemà es va lliurar als Mossos per confessar el crim. Segons ha informat el TSJC, després de prendre-li declaració durant tot el dia, la magistrada l’ha enviat a presó pels delictes d’homicidi o assassinat i també el d’agressió sexual a menor de 16 anys, en relació a la filla de la dona. Les diligències segueixen obertes al jutjat de violència. El detingut ha arribat als jutjats de Tarragona pels volts de les vuit del matí en un furgó policial i n’ha sortit a dos quarts de set de la tarda en direcció al centre penitenciari.  Els fets van passar la nit de dissabte al 3r 3a del número 15 del carrer Reus, de la Pobla de Mafumet. L'home hauria mort la dona propinant-li nombroses ganivetades i no va ser fins diumenge que, a les 12 del migdia, es va personar a la comissaria dels Mossos de Campclar, a Tarragona, per confessar el crim. Quan els agents es van desplaçar al domicili per comprovar els fets, hi van trobar el cadàver amb signes de violència. A més de l’homicidi o assassinat de la dona, la magistrada també acusa l’home d’haver agredit sexualment a la filla de la seva parella, de 15 anys. Segons fonts judicials, no consten denúncies prèvies de la dona, però sí que l’home tenia vigent una ordre d’allunyament d’una exparella per maltractaments. L’autor confés té 44 anys, la mateixa edat que tenia la víctima, Carmen Ginés, molt coneguda al poble i amb qui s’havia casat fa dos anys.

Summary: Presó provisional comunicada i sense fiança per l’acusat de matar la seva parella a la Pobla de Mafumet


Criteria Caixa ha fet una emissió de 600 milions d’euros en bons a cinc anys amb un valor nominal de 100.000 euros cadascun i un interès de l’1,375% anual. L’emissió ha rebut el suport de més de 180 inversors institucionals i la demanda ha estat superior a 2.600 milions. L’emissió ha estat subscrita en més d’un 65% per inversors estrangers. Està previst que l’emissió i el desemborsament de l’emissió sigui el 10 d’abril del 2019.

Summary: Criteria Caixa emet 600 milions d’euros en bons a cinc anys amb un interès de l’1,375% anual


L'Ajuntament de Barcelona ha iniciat les obres per reurbanitzar els carrers de Radas i de Concòrdia, al barri del Poble-sec, per millorar l'accessibilitat i donar prioritat al vianant. Segons ha explicat el consistori en un comunicat, les actuacions estan consensuades amb el veïnat i tenen un pressupost d'1,5 MEUR. Està previst que acabin al novembre del 2018. A Concòrdia s'actuarà en el tram entre Mare de Déu del Remi i el carrer d'Elkano. Es farà plataforma única per reduir el trànsit de vehicles a motor, augmentar el verd i recuperar el caràcter originari de camí d'ascensió a Montjuïc. A Radas s'actuarà entre passeig de l'Exposició i Elkano. La secció serà segregada i s'ampliaran les voreres, incorporant una alineació d'arbrat. La calçada tindrà un vial de circulació i un altre d'aparcament en cordó. L'actuació al carrer Concòrida permetrà potenciar la connexió amb la plaça de Margarida Xirgu. A més de nou verd, a totes dues vies es renovarà el mobiliari urbà amb nous bancs, papereres, aparcaments per a bicicletes, fanals i fonts. Se soterrarà el cablejat aeri de l'enllumenat públic i hi haurà nova il·luminació LED. També es repararà la xarxa de drenatge i clavegueram.

Summary: L'Ajuntament de Barcelona reurbanitza els carrers de Radas i Concòrdia per donar prioritat al vianant


Munté treu ferro al comunicat d'Endavant i es mostra convençuda que els cupaires compliran ACN Barcelona.-La portaveu del Govern, Neus Munté, ha respost aquest dimarts a Endavant recordant-li que JxSí té un acord polític subscrit amb la globalitat de la CUP per garantir l'estabilitat parlamentària del Govern, i que això inclou l'aprovació dels pressupostos. En roda de premsa després de la reunió del Consell Executiu, Munté ha tret ferro al comunicat d'Endavant i ha remarcat que l'acord no és amb un corrent concret. La consellera s'ha mostrat convençuda que els cupaires seguiran complint el pacte "en tots els seus extrems". En aquest sentit, ha indicat que la prioritat del Govern és aprovar els pressupostos amb la CUP, "en virtut de l'acord signat", però amb voluntat també d'eixamplar el consens.  "El que existeix és un acord polític entre JxSí i la CUP, no entre JxSí i cap corrent de la CUP, sinó amb la CUP". Així ha respost Munté al comunicat d'Endavant de dilluns, que deia que l'acord d'estabilitat era "paper mullat".  La portaveu s'ha mostrat convençuda que la CUP continuarà complint l'acord, i en aquest punt ha fet èmfasi que garantir l'estabilitat pressupostària inclou també els pressupostos, la llei més important de la legislatura. "Estem convençuts que la CUP continuarà complint aquest acord d'estabilitat, que passa també per l'aprovació dels pressupostos. La prioritat és aprovar-los amb la CUP, en coherència amb els compromisos que es van adquirir", ha apuntat Munté fent incidència en aquest últim aspecte.  Tot i així, el Govern vol eixamplar l'acord, i per això iniciarà una ronda de contactes amb la resta de grups, però Munté no ha volgut fixar una data per no ser-ne "presoners".

Summary: El Govern respon a Endavant que JxSí té un acord amb tota la CUP i que garantir l'estabilitat inclou els pressupostos


Ginesta apunta que el repunt de la desocupació s’explica per la dependència de sectors més estacionals ACN Barcelona.-El secretari general de Treball, Afers Socials i Famílies, Josep Ginesta, ha advertit que la reducció de l’atur a Catalunya s’està “alentint” a Catalunya, especialment per l’alta dependència que té l’economia de sectors estacionals com el turisme. En la roda de premsa de valoració aquest divendres de les dades d'atur registrat del mes de novembre, Ginesta ha apuntat que el 70% dels nous aturats provenen de les demarcacions de Girona i Tarragona, especialment del sector de l’hostaleria. El responsable d’Ocupació del Govern ha destacat que la desocupació s’ha reduït en termes interanuals al novembre, però a un ritme més lent que els anys 2014 i 2015. Ginesta ha conclòs que “la Catalunya Estat haurà de reconvertir-se i reindustrialitzar-se” per oferir més i millor ocupació, amb inversions productives com els enllaços ferroviaris als ports i menys estacions d’AVE poc utilitzades. “L’atur baixa amb menys intensitat interanualment i puja a nivell mensual, però es manté l’afiliació a la Seguretat Social”, ha indicat Ginesta. Per sectors, el secretari de Treball ha celebrat que la indústria i la construcció han registrat una disminució de l’atur, però que per contra hi ha hagut un fort increment de la desocupació en els serveis, especialment a les zones més turístiques. Les dades d’atur publicades aquest divendres mostren que el nombre de persones a les llistes del Servei d'Ocupació de Catalunya (SOC) al novembre es va situar en 462.979 persones, cosa que suposa un increment de 4.573 aturats, l'1% més que a l'octubre. Segons les xifres publicades pel ministeri d'Ocupació i Seguretat Social, Catalunya encadena quatre mesos seguits d'increments de l'atur.  En termes anuals, la desocupació suma 41 mesos seguits amb caigudes en xifres absolutes, des del juliol del 2013. En relació amb l'any passat, la llista del SOC s'ha reduït de 58.681 persones, l'11,25% menys. Aquest increment de l'atur al novembre a Catalunya és el més elevat en aquest mes del 2013, quan la desocupació va créixer de 4.512 persones. Salari mínim A preguntes dels periodistes, Ginesta ha valorat la intenció del govern espanyol d’apujar el salari mínim interprofessional. El responsable de Treball ha indicat que és positiu un increment d’aquest tipus, però ha afirmat que a Catalunya qualsevol reforma d’aquest tipus es farà de manera concertada amb els empresaris i els treballadors. Igualment, ha recordat que una mesura així ha de ser territorialitzada, ja que les diferents comunitats presenten nivells salarials molt diversos.

Summary: El Govern alerta sobre “l’alentiment” en la reducció de l’atur a Catalunya


L'alcaldable de BComú, Ada Colau, ha insistit aquest dijous a fer un pacte de govern amb ERC i PSC a Barcelona. Colau ha apostat de nou per un govern tripartit d'esquerres que inclogui les dues formacions, que, segons han expressat els seus líders, s'exclouen entre elles. Amb tot, Colau segueix confiant en aquesta possibilitat. "Que sigui impossible no està escrit enlloc", ha apuntat en una entrevista a 'Els Matins' de TV3. Colau, però, no ha aclarit si acceptaria el suport del candidat de Barcelona pel Canvi-Cs, Manuel Valls, per ser investida com a alcaldessa. Ha dit que l'oferta de Valls l'ha "sorprès" i ha insistit que en els comuns hi ha un "acord unànime" per fer un govern amb PSC i ERC. Tampoc ha aclarit, però, quina seria la posició dels comuns envers l'oferta de Valls, que permetria a BComú estar al govern de la ciutat durant quatre anys més. Colau ha dit que BComú prioritza un acord amb ERC i PSC perquè és la majoria més àmplia -28 regidors de 41- que hi haurà en el nou Ajuntament. És per aquest motiu que ha apostat per "explorar" aquest pacte, malgrat que republicans i socialistes ja han expressat la voluntat de no governar junts. "L'ideal és que els acords siguin els més amplis i estables possibles", ha defensat l'alcaldable de BComú.  Malgrat l'oferta de Valls, Colau ha descartat establir negociacions amb el candidat de Barcelona pel Canvi-Cs. Ha dit que s'han intercanviat "missatges de cortesia", però que per "coherència" només parlarà amb partits d'esquerres. Amb Collboni, ha dit que es reuniran en els pròxims dies.  Colau ha negat que estigui rebent pressions per acceptar el suport de Valls per evitar que Maragall sigui alcalde. Ha reconegut estar rebent "opinions de totes bandes", però ha reivindicat la "capacitat d'independència de les pressions" que ha dit que ha demostrat durant els quatre anys al capdavant de l'Ajuntament.   Nega que negociï amb ERC amb Maragall d'alcalde  Colau ha assegurat que en la reunió d'aquest dimecres amb Maragall es van emplaçar a seguir negociant, però ha negat que en la trobada parlessin que Maragall seria l'alcalde de la ciutat. És per aquest motiu que ha demanat a l'alcaldable d'ERC que sigui "curós". "No es pot posar en boca dels altres això quan tot just hem començat a parlar", ha dit Colau, que ha mostrat la voluntat de seguir negociant i "veure fins on arriben" les converses.    L'alcaldable de BComú ha traslladat a Maragall que BComú descarta fer qualsevol pacte que inclogui JxCat. Durant l'entrevista, Colau ha justificat l'exclusió de JxCat d'un possible acord en considerar que és "impossible" impulsar mesures com la regulació del turisme i els lloguers i la unió els tramvies per la Diagonal amb la formació liderada per Quim Forn i Elsa Artadi.

Summary: Colau insisteix en un pacte de govern amb ERC i PSC i no aclareix si acceptaria el suport de Valls en la investidura


La Plataforma per la Transparència de Besalú, creada formalment el setembre de l'any passat, vol conèixer les despeses i dietes de l'equip de govern des del 2000 fins a l'actualitat tot emparant-se en la Llei de Transparència de Catalunya. Aquest dilluns han presentat dues instàncies a l'Ajuntament on demanen també accedir als extractes de les targetes de crèdit i dèbit, entre altres peticions. Aquesta plataforma ciutadana ja va reclamar fa mig any que es fessin públiques totes les actes del consistori dels últims 20 anys, una demanda que l'equip de govern ha denegat per "falta de precisió" entre altres arguments. El municipi està governat per CiU des del 1995 i amb el mateix alcalde, Lluís Guinó. Aquest cop han anat més enllà i han demanat la implicació dels regidors -no hi ha grup a l'oposició- amb un seguit de mesures per promoure la transparència al municipi. Volen posar fi als "rumors d'irregularitats administratives i comptables" i "fer valer" els seus drets com a ciutadans. També els recorden que el partit que representen, CDC, té un codi ètic d'obligat compliment.

Summary: Una plataforma de Besalú demana informació sobre les dietes i targetes de crèdit de l'Ajuntament des del 2000


El grup Codorniu Raventós i el xef Jordi Roca del Celler de Can Roca han creat el gelat de gel Anna Rocks. El producte, que segueix el format d’altres marques com Frigo i es presenta tipus ‘Calippo’, es basa en els caves Ice de Codorniu, pensats per a servir amb gel o còctels. El llançament d’Anna Rocks coincideix amb la sortida al mercat d’Anna Ice Edition Rosé, la versió rosada del cava Ice que la firma de Sant Sadurní va treure al mercat l’any passat, de manera que el nou gelat s’ofereix en versió tradicional i rosada. La presidenta del grup Codorniu Raventós, Mar Raventós, ha destacat que l’objectiu del gelat és oferir un producte “creatiu” amb el qual “es trenquin les idees fixes de molta gent que creu que el cava només es pot prendre d’una manera concreta”. Durant la fase inicial, Anna Rocks es distribuirà només a les geladeries Rocambolesc, si bé no es descarta oferir el producte també al Celler de Can Roca.  Raventós ha assegurat que la “innovació” sempre ha estat un dels eixos de Codorniu, i s’ha remès als orígens d’Anna de Codorniu, que va ser el primer cava elaborat amb varietat de raïm Chardonnay. “Allà ja vam començar a innovar”, ha recordat la presidenta de la firma cavista, que ha destacat la complicitat amb el xef Joan Roca per desenvolupar el nou gelat. Segons Mar Raventós, la idea s’ha centrat en un producte de gel amb embolcall de cartró “per mantenir la imatge de qualitat amb una presentació neta”. Al seu torn, Roca ha admès que el projecte d’elaborar un gelat amb cava era un “repte” per tal d’aconseguir mantenir “el caràcter” de l’escumós en format glaçat. Amb tot, també ha assegurat que el to “refrescant” dels caves Ice i la seva identitat “els converteix en productes perfectes per a elaborar un gelat de gel”. Discreció sobre la venda d’accions Codorniu i Roca han presentat Anna Rocks en un acte privat en un hotel de Barcelona que ha despertat expectació de diversos mitjans de comunicació per la presència de Mar Raventós, poques setmanes després que transcendís que la firma cavista està valorant la venda de part de l’accionariat a un soci minoritari. Amb tot, Raventós ha mantingut discreció sobre el punt en què es troben aquestes converses. “Avui només ens centrarem en la presentació del producte”, ha respòs reiteradament la presidenta de Codorniu davant la insistència de la premsa.

Summary: Codorniu i el xef Jordi Roca creen un gelat de gel fet amb cava


El coordinador general del PPC, Xavier Garcia Albiol, ha assegurat des de Viladecans (Baix Llobregat), on ha visitat l'hospital de la població, que tot el que està envoltant la dimissió de l'alcalde de Girona, Albert Ballesta, és "surrealista i impresentable". El líder popular creu que CDC "està jugant i prenent el pèl a tothom" i que els gironins "no es mereixen aquesta falta de respecte". Albiol també ha carregat contra el PSC per pactar amb una formació com CDC que ha posicionat Girona "com un dels municipis referents de l'independentisme". "El nou pacte amb el PSC em sembla una enganyifa i torna a posar en evidència que els socialistes no tenen cap tipus de complex per entrar al govern municipal de ciutats per pertanyen a l'AMI", ha reblat. El líder del PPC al Parlament, Xavier Garcia Albiol, que ja va acusar el ja exalcalde de Girona, Albert Ballesta, de fer "bastant el ridícul" quan va haver de repetir el ple d'investidura per no prometre el càrrec d'acord amb la llei, ha assegurat que "tot plegat és una mica ridícul" i que el que està fent CDC "és una falta de respecte" vers els gironins.  Sobre el pacte entre el PSC i CDC, Garcia Albiol ha recomanat als socialistes "que s'ho facin mirar" perquè "sorprèn que es prestin a governar amb un partit que ha posicionat clarament l'Ajuntament de Girona com un dels referents per la independència".  Xavier Garcia Albiol ha recordat que el PPC, junt amb C's, va arribar a un acord amb CDC a l'Ajuntament de Girona que finalment es va trencar per facilitar que tiressin endavant certs canvis al cartipàs municipal, com el sou de l'alcalde i el nomenament de càrrecs de confiança, però que aquest acord no contemplava en cap cas que els populars entressin a formar part del govern municipal.

Summary: Albiol qualifica de "surrealista" la dimissió de Ballesta a Girona i carrega contra el PSC per pactar amb CDC


El president del govern espanyol, Mariano Rajoy, ha acceptat aquest dimarts a la tarda reunir-se amb el nou president de la Generalitat, Quim Torra, després que aquest hagi dit des de Berlín que enviarà una carta al seu homòleg espanyol perquè fixi "dia i hora" perquè els dos mandataris es trobin. Rajoy ho ha dit des de la capital búlgara de Sofia, on és de viatge oficial, però després d'assegurar que treballarà "per la concòrdia" ha recordat a Torra que qualsevol diàleg ha d'estar "dins la llei". Rajoy, que no ha volgut parlar de línies vermelles, sí ha subratllat que a Catalunya "només hi pot haver un president, una sola legalitat i unes úniques institucions que són les que marca la Constitució". Rajoy també ha parlat de l'aplicació a Catalunya de l'article 155. El mandat aprovat pel Senat establia que deixaria de tenir efecte tan bon punt hi hagués Govern. Però aquest matí Rajoy s'ha reunit amb el líder del PSOE, Pedro Sánchez, i han matisat que hi seguirà havent un control de les finances. Aquest dijous està previst que Rajoy es reuneixi amb el màxim mandatari de Ciutadans, Albert Rivera, que s'ha mostrat partidari de seguir aplicant l'article a Catalunya tenint en compte el perfil independentista de Torra.  Després de destacar la importància de la unitat de les forces constitucionalistes, Rajoy ha subratllat que farà el que estigui a les seves mans perquè Rivera segueixi al consens que l'executiu espanyol va recavar per aplicar el 155 per primer cop en la història de la democràcia recent, en aquest cas a Catalunya després que es proclamés la república el 27 d'octubre de l'any passat. "Hem treballat bé en el passat i ho farem en el futur. En aquest assumpte el més important és que els que defensem la unitat de la nació estiguem junts", ha afirmat Rajoy.

Summary: Rajoy accepta reunir-se amb Torra però li recorda que s'ha de parlar "dins la llei"


Foment del Treball premiarà Francisco Reynés, president de Naturgy, amb la Medalla com a Empresari de l'Any 2018 pel seu paper de "figura crucial en el procés de canvi i modernització iniciat per Naturgy", segons ha informat la patronal aquest dimecres en un comunicat. Reynés es va posar al capdavant de l'antiga Gas Natural el febrer de l'any passat, després de deixar el càrrec de conseller delegat d'Abertis, i ha impulsat un nou pla estratègic per a la companyia que, entre d'altres, ha implicat reestructuracions organitzatives i el canvi de nom de l'energètica. L'entrega de premis de l'onzena edició dels Premis Carles Ferrer Salat se celebrarà dijous 20 de desembre al vespre i la patronal ha convidat els presidents dels executius espanyol i català, Pedro Sánchez i Quim Torra, així com membres dels respectius governs.   En aquesta ocasió, amés del guardó per Reynés, Foment farà un homenatge 'in memoriam' amb la Medalla d’Honor per la Trajectòria Artística i Transcendència Social a la soprano Montserrat Caballé "pel seu impacte extraordinari en el pla internacional i la promoció i popularització de la cultura" gràcies "als seus inigualables èxits professionals" i "la seva voluntat i capacitat per posar la seva figura i el seu èxit al servei de la societat en un exercici excel·lent de compromís i afecció amb la ciutadania". Finalment, la patronal reconeixerà amb la Medalla per la Trajectòria Empresarial a l'exsecretari general de Foment del Treball Joan Pujol "pel seu compromís amb el món empresarial català durant més de tres dècades". A banda, el jurat d'aquesta edició ha acordat distingir mitjançant quatre premis a les categories de Compromís Social, R + D, Internacionalització i Medi Ambient a Aigües de Barcelona, Cellnex Telecom, Grup Cañigeral i Nufri.

Summary: Foment del Treball premiarà Francisco Reynés com a empresari de l'any pel seu paper en la "modernització" de Naturgy


El proper proper Consell de Ministres analitzarà els informes  ACN Barcelona.-La delegació del govern espanyol recull dades dels danys del temporal a Catalunya per activar les ajudes com més aviat millor. Els subdelegats de les quatre demarcacions han demanat a tots els alcaldes una valoració aproximada i també s'estan recollint les afectacions que ha patit la xarxa d'infraestructures catalana, així com la costa i altres serveis bàsics. Totes les dades s'enviaran als ministeris competents perquè el proper Consell de Ministres pugui analitzar-les i activar ràpidament les ajudes estatals. El president del govern espanyol, Pedro Sánchez, ha presidit aquest divendres una reunió interministerial per avaluar els danys causats pel temporal.

Summary: La delegació del govern espanyol recull dades dels danys del temporal per activar les ajudes com més aviat millor


El president del Consell Comarcal del Maresme, Miquel Àngel Martínez, encara no ha formalitzat la seva renúncia al càrrec, després que dimecres anunciés la seva dimissió. La situació fa que el procés per rellevar-lo estigui completament bloquejat, ja que fins que no es faci aquest tràmit no s'activarà el calendari per poder convocar un nou ple d'investidura al Consell Comarcal. A l'espera que es desencalli aquesta situació, des del PDeCAT sospesen dos possibles candidats per assumir la presidència de l'ens comarcal fins a final del mandat. Martínez va anunciar la seva dimissió –que encara no ha fet efectiva– a petició del partit i després que transcendís que havia encarregat a un operari de l'Ajuntament de Sant Vicenç de Montalt, d'on en alcalde, que fes unes obres a casa seva. Per fer els treballs, va utilitzar una dotzena de maons que havia comprat el consistori.

Summary: El president del Consell Comarcal del Maresme encara no ha formalitzat la renúncia al càrrec i es bloqueja el seu relleu


L'Ajuntament de Blanes (Selva) ha suspès la festa major i la fira d'atraccions pels brots de covid-19 detectats a les comarques gironines i a l'àrea metropolitana de Barcelona. Segons informen en un comunicat, la decisió s'ha pres aquesta tarda després d'una reunió d'urgència encapçalada per l'alcalde Àngel Cansa i el primer tinent d'alcalde, Jordi Urgell. La Festa Major de Santa Anna se celebrava del 24 al 26 de juliol i la d'atraccions del 24 d'aquest mes al 9 d'agost. L'equip de govern remarca que han decidit suspendre les festes seguint "criteris sanitaris" que "desaconsellen" l'organització de qualsevol acte o celebració que pugui provocar la concentració d'un nombre elevat de persones.  "La decisió l'hem pres, igual que ho hem estat fent durant aquests darrers mesos, atenent a criteris sanitaris", ha afirmat l'alcalde que subratlla que "per sobre de tot hi ha la salut i la seguretat de les persones". Després de suspendre la 50a edició del concurs de focs d'artifici, l'ajuntament havia apostat per mantenir la festa major, adaptant el format a les restriccions provocades per la pandèmia.  "Malauradament, la festa major que volíem que fos un reconeixement a les víctimes de la covid, tampoc serà possible celebrar-la, igual que tants altres actes que hem hagut de suspendre", ha remarcat Canosa que ha concretat que "fins l'últim moment" han estat treballant "de valent i amb molta il·lusió" amb les entitats, associacions de veïns, artistes i grups locals per poder fer possibles uns dies de festa. "Lluny de poder aconseguir-ho, l'actual situació sanitària i l'evolució de la pandèmia durant les darreres hores desaconsellen l'organització de qualsevol acte que pugui provocar la concentració de vilatans i visitants", ha dit. L'Ajuntament de Blanes ha informat totes les entitats i persones implicades en la celebració de la festa major, així com a les autoritats competents relacionades amb l'organització. En aquest sentit, també han comunicat que, en la mesura del possible, els actes que estava previst celebrar durant els propers dies s'ajornaran i es tornaran a programar perquè tinguin lloc en altres dates.  La Festa Major de Santa Anna estava previst que se celebrés el proper cap de setmana, des del divendres dia 24 fins al diumenge 26 de juliol. S'havien programat activitats principalment en dos àmbits, a l'escenari principal del Passeig de Mar i en diversos espais repartits arreu de diferents barris del municipi, on s'hi havien de fer cercaviles i concerts a càrrec d'artistes i grups locals. Divendres al vespre també havia de tenir lloc la 'Nit Jove' amb tres grups locals. La fira d'atraccions havia de posar-se en marxa a partir del divendres 24 de juliol i fins al 9 d'agost a l'esplanada del costat de l'antic pavelló municipal, on s'hi havien de concentrar 72 parades.

Summary: Blanes suspèn la festa major i la fira d'atraccions pels brots de covid-19 a les comarques gironines i Barcelona


L'Institut de Ciències del Mar del CSIC ha descobert multitud de colònies de corall centenàries i algunes de mil·lenàries a l'interior del canyó submarí que hi ha a uns 5km de la costa de Blanes (Selva). Es tracta d'un oasi de biodiversitat on hi conviuen diverses espècies de corall i gorgònies, algunes d'elles protegides o en perill d'extinció. La troballa s'ha dins del projecte ABRIC, liderat pel CSIC amb la col·laboració d'investigadors internacionals. Aquesta campanya neix a partir d'un projecte previ engegat el 2017 sobre els efectes de la pesca d'arrossegament en els sediments profunds. Va ser llavors quan el geòleg marí Pere Puig va descobrir aquest canyó i tota la seva biodiversitat. Una investigació oceanogràfica liderada per l'Institut de Ciències del Mar del CSIC amb la col·laboració d'investigadors internacionals ha permès descobrir nombroses colònies de corall en un canyó submarí  de Blanes (Selva). Es tracta d'una zona de 60 km de llarg i mig quilòmetre d'amplada amb nombroses parets verticals que poden arribar fins als 2.300 metres de profunditat. En aquestes parets s'han descobert colònies denses de coralls profunds d'aigua freda, que viuen amb temperatures d'uns 13 graus. El geòleg marí i líder de la investigació, Pere Puig, ha detallat que en aquest canyó hi ha "molts ambients amb comunitats bentòniques molt ben desenvolupades i estructurades". Segons Puig, això es deu al fet que el canyó de Blanes té "moltes falles i fractures" que ha provocat la creació d'aquestes comunitats diferents. Puig ha afegit que a partir de les imatges capturades amb robots submarins, han descobert que hi ha "colònies centenàries i fins i tot mil·lenàries". Puig ha afirmat que hi havia una mostra de corall negre ('Leopathes glaberrima') que mesurava més de dos metres. La biòloga de la Universitat de Salento (Itàlia), Meri Bilan, ha assegurat que el corall negre "creix tot just una fracció de mil·límetre cada any" i per això podria tractar-se de colònies mil·lenàries. Bilan ha recordat que "no és tan estrany" trobar aquest tipus de corall al mar Mediterrani, però sí que ho és trobar-ne de tants anys. Diverses espècies segons la profunditat D'altra banda, el biòleg del CSIC, Jordi Grinyó, ha explicat que han descobert zones dominades per una espècie o una altra segons la profunditat. Per exemple, Grinyó ha apuntat que als 1.000 metres de profunditat hi havia "esculls d'ostres 'Neopycnodonte zibrowii' molt rares de veure vives". De tota manera, entre els 1.000 i els 600 metres, les espècies dominants anaven canviant passant per les colònies de corall i acabant amb les gorgònies. A més, Grinyó ha detallat que en el canyó de Blanes han descobert espècies de gorgònies del tipus 'Callagorgia verticillata' o 'Muriceides lepida' que "fins ara estava considerada una espècie rara però que aquí és molt abundant". Pere Puig s'ha mostrat especialment satisfet d'haver trobat algunes colònies més petites de corall. Segons el geòleg, això és una "bona senyal" ja que significa que "les comunitats segueixen creixent i expandint-se".  Dos submarins de control remot En una primera fase de la campanya oceanogràfica, iniciada a mitjans de febrer, els científics han explorat tres zones del canyó, dos a la cara Nord, més propera als caladors de pesca, i una tercera en el flanc Est. Per a l’exploració van utilitzar dos robots submarins operats per control remot: el ROV Liropus, de l'Institut Espanyol d'Oceanografia (IEO) i el ROV Ariane, de l'Institut Français de Recherche pour l'Exploitation de la Mer (IFREMER). En la segona fase de la campanya, realitzada durant els últims dies de febrer, els científics han ampliat les zones d'estudi i han caracteritzat amb més detall aquests ambients. Els efectes de la pesca d'arrossegament Aquesta investigació sorgeix a partir d'un projecte iniciat el 2017 pel CSIC en què es van analitzar els efectes de la pesca d'arrossegament en els sediments més profunds. En aquell moment, Pere Puig va descobrir una gran abundància de les colònies de coralls en el canyó de Blanes i ara han decidit analitzar-lo en profunditat. Ara, analitzaran si precisament els sediments que han arrossegat les xarxes cap al canyó han afectat d'alguna forma a tota la biodiversitat que hi ha en aquesta zona. Per fer-ho han col·locat cinc ancoratges amb instruments oceanogràfics que ajudaran a estudiar les corrents i també trampes de sediments per veure què hi cau. Durant quatre mesos analitzaran les dades que vagin aportant els sensors. A més, també analitzaran l'aigua per saber la seva composició. Els científics també analitzaran diverses mostres dels coralls i gorgònies que han trobat per analitzar concretament la seva antiguitat, estudiar el seu ritme de creixement i confirmar si algun dels exemples correspon a una nova espècie.

Summary: Descobreixen colònies de corall mil·lenàries en un canyó submarí de la costa de Blanes


L'ex lehendakari Patxi López anunciarà aquest diumenge la seva candidatura per liderar el PSOE, segons han confirmar fonts del partit a l'ACN. López ha convocat els mitjans a les 12 del migdia per anunciar formalment la seva decisió de presentar-se a les primàries per escollir el nou secretari general del partit. Les primàries se celebraran el maig, tal com ha decidit el comitè federal del partit aquest dissabte al matí, en un procés que haurà de servir per tancar l'etapa de la gestora. López és el primer a fer el pas per intentar liderar el PSOE, a l'espera que es coneguin altres noms, entre els quals destaca previsiblement el de Susana Díaz.

Summary: Patxi López anunciarà aquest diumenge que es presentarà a les primàries per liderar el PSOE


Los Tarantos reobrirà les portes l'1 de juliol amb una sessió diària de flamenc a dos quarts de vuit de la tarda, ampliable a més passis en funció de la demanda i sempre complint amb les mesures sanitàries requerides. Així serà el retorn del 'tablao' més antic de Barcelona, ubicat a la plaça Reial, al costat del Jamboree, un altre clàssic de la nit barcelonina i també regentat pel Grup Mas i Mas. En les primeres dates del mes vinent hi actuaran artistes com les 'bailaoras' Mariana Martínez i Sandra la Canastera, Thais Hernández ('cante') i Víctor Rosell ('toque'). Del 6 al 19 de juliol hi actuarà 'El Yiyo', un jove 'bailaor' badaloní i nou valor del panorama actual del flamenc. El preu de les entrades serà fix, 17 euros. Los Tarantos se sumarà a partir de l'1 de juliol al seu veí Jamboree, que va reprendre l'activitat ja fa més de quinze dies, essent el primer local de Barcelona a tornar a oferir música en directe i amb públic a la ciutat de Barcelona.  El 'tablao', nascut l'any 1963, torna amb una programació diària limitada, en principi, a un únic passi sempre a dos quarts de vuit del vespre, i amb l'aforament acotat segons correspongui a les indicacions sanitàries (en principi, encara a un 50% fins al 25 de juny i després sense més limitació que es garanteixin distàncies de seguretat).

Summary: El flamenc tornarà a fer sonar Los Tarantos a partir de l'1 de juliol


“Votarem que sí amb la consciència tranquil·la pel nostre deure de ser un partit d’Estat” ACN Madrid.-El portaveu de Cs al Congrés dels Diputats, Edmundo Bal ha justificat aquest dimecres el ‘sí’ de la seva formació a la pròrroga de l’estat d’alarma per “responsabilitat”, perquè malgrat que al seu partit “no li agrada gens el govern Frankenstein” de Sánchez cal pensar “en l’interès general”. “Votarem que sí amb la consciència tranquil·la pel nostre deure de ser un partit d’Estat”, ha dit. Bal ha dedicat part del discurs a respondre les crítiques del portaveu d’ERC, Gabriel Rufián, pels acords del PSOE amb Ciutadans. ERC, ha dit, pretén “fer prevaldre privilegis territorials perquè els posa nerviosos la paraula igualtat”, però “no és capaç d’arreglar els problemes dels ciutadans amb la seva Mesa”. Al seu discurs, Bal ha fet una crida a la concòrdia i ha demanat als grups parlamentaris que utilitzin un to “constructiu” en comptes d’intercanviar retrets. “No m’agrada la vella política dels rojos i els fatxes”, ha afirmat.  Amb tot, ha acusat el govern espanyol d’haver-se comportat “amb total negligència” per haver permès la celebració del 8M. També ha criticat la “prepotència” del president del govern espanyol, Pedro Sánchez.  “És un esforç gairebé bíblic mantenir la paciència amb vostè al govern, però ho fem per responsabilitat i sentit d’estat”, ha afirmat Bal, que ha assegurat que el “govern Frankenstein” del PSOE i Podem “no li agrada gens”. “No ens agrada vostè, els seus socis, però ens toca donar suport a l’estat d’alarma per responsabilitat”, ha conclòs.

Summary: Bal justifica el ‘sí’ de Cs per “responsabilitat” i acusa ERC de pretendre “privilegis” per a Catalunya


Junts per Catalunya i el PSC governaran de nou plegats al Consell Comarcal de l’Alt Penedès. Les dues formacions tenen les converses “molt avançades” i donen el pacte per “fet”, a l’espera de definir el repartiment de responsabilitats i signar oficialment l’acord la setmana vinent, reeditant així l’entesa de la darrera legislatura. De moment, l’única qüestió que ja està confirmada és que el president continuarà sent el postconvergent Xavier Lluch, alcalde de Font-rubí i president del Consell Comarcal durant l’últim tram de l’anterior mandat, després de la renúncia de Francesc Olivella. La suma dels 12 consellers de JxCat –partit guanyador del 26M a l’Alt Penedès- i dels 7 del PSC garantirà un govern de majoria absoluta sobre els 33 membres que formen el ple comarcal.

Summary: JxCat i el PSC reeditaran el pacte de govern al Consell Comarcal de l’Alt Penedès


L'Audiència de Girona ha condemnat a 4 anys i 6 mesos de presó el violador reincident jutjat per fer tocaments a una nena de 6 anys a Girona el 20 de setembre del 2017. La sentència conclou que l'acusat, Edwin Enrique Granda, va "assetjar i fustigar" la menor. El tribunal detalla que el processat va veure la nena quan estava en un parc amb la seva àvia i el seu germà. Va començar a parlar amb ells i els va seguir fins a un supermercat del carrer Orient. "Un cop a l'interior, i aprofitant un moment que l'àvia no hi era, la va rodejar amb els braços per darrere", conclou la sentència. La nena va intentar desempallegar-se'n però l'acusat "la va agafar amb més força" per la zona "del baix ventre i pectoral" i li va acabar fent un petó al coll. El condemnen per un delicte d'abús sexual a menor de 13 anys amb agreujant de reincidència. La mateixa Audiència el va condemnar l'any 2011 per violar una noia durant les Fires de Girona del 2009. L'acusat està en presó preventiva des del juliol passat per agredir sexualment una menor de 13 anys al barri de Santa Eugènia el matí del dia de Sant Joan. El tribunal apunta que no ha quedat provat que Edwin Enrique Granda toqués el cul a la menor, com sostenia la fiscalia, però conclou que l'acusat va "assetjar i fustigar" la menor. El processat, segons recull la sentència, no tenia cap relació amb la víctima. Es van trobar cap a les deu del matí del 20 de setembre del 2017 a un parc de Girona, on la nena estava amb la seva àvia i el seu germà.  Ja al parc, l'acusat va començar a parlar amb l'àvia i, després, els va seguir fins a un supermercat situat al carrer Orient. Un cop dins de l'establiment, el processat va aprofitar un moment de distracció de l'àvia per abraçar la menor per darrere. Quan la nena va intentar apartar-lo, l'acusat la va "agafar amb més força" per la zona del "baix ventre i la zona pectoral". Després, "li va aproximar la seva cara amb fruïció fins al punt de contactar directament amb el seu coll i fer-li un petó fugaç". Segons la sentència, l'acusat va deixar anar la nena "tan bon punt va detectar" la presència de l'àvia.  Les càmeres de videovigilància del supermercat van enregistrar l'abús. Al judici, que es va fer a porta tancada, l'acusat es va declarar "innocent" i va assegurar que la nena que apareixia a les imatges era la seva filla. La sentència apunta, però, que entre la víctima i la filla de l'acusat no hi ha "cap indici de semblança".  El tribunal el condemna a 4 anys i 6 mesos de presó com a autor d'un delicte d'abús sexual a menor de 13 anys. També li imposen 6 anys i mig de llibertat vigilada i li prohibeixen que pugui treballar amb menors durant 7 anys i mig. La sala li aplica un agreujant de reincidència perquè l'octubre del 2011 la secció quarta de l'Audiència de Girona ja el va condemnar per un delicte d'agressió sexual.  La sentència d'aleshores declarava provat que la matinada del 30 d'octubre del 2009 l'acusat va seguir la víctima quan tornava de la zona de fires i després d'acompanyar unes amigues a casa.  "A l'alçada de l'anomenat parc dels 'Teletubbies', la va abordar per l'esquena, la va subjectar amb força pel coll amb un braç, li va tapar la boca amb la mà i li va dir que la mataria si no accedia als seus desitjos", indicava la sentència. Aleshores, la va violar. El tribunal va imposar al processat una pena de 6 anys de presó per un delicte de violació i una multa de 70 euros per una falta d'amenaces. També l'obligava a indemnitzar la víctima amb 5.180 euros i li prohibia apropar-se o comunicar-se amb ella durant 10 anys. De nou a presó L'acusat va arribar al judici custodiat pels Mossos d'Esquadra perquè està en presó preventiva des de principis de juliol. El jutjat d'instrucció 2 de Girona va ordenar el seu ingrés a presó per agredir sexualment una menor de 13 anys al barri de Santa Eugènia el matí del dia de Sant Joan. Segons la investigació, l'agressió va tenir lloc cap a les deu del matí quan Granda, que anava amb bicicleta, es va creuar amb la víctima pel carrer i la va començar a seguir. Aleshores, quan la menor va entrar a l'edifici de casa seva, el detingut la va abordar per l'esquena i, tapant-li la boca i amenaçant-la, la va fer pujar al primer pis on la va violar al replà.

Summary: Quatre anys i mig de presó per al violador reincident jutjat per fer tocaments a una nena de 6 anys a Girona


El president de Mercadona, Juan Roig, ha manifestat aquest dimarts que si bé ja no es troba "espantat" per la situació política a Catalunya, "perquè ens hem acostumat", ha assenyalat que continua "preocupat" i ha instat els polítics "a solucionar el problema". Roig s'ha referit a la qüestió a preguntes dels mitjans durant la roda de premsa de presentació de resultats de la companyia corresponents a l'exercici 2017. El president de Mercadona ha reconegut que "ser polític és una feina molt difícil" però ha afegit que "per això els hem escollit i són els que han de solucionar el problema entre Catalunya i la resta d'Espanya".  Roig ha negat una afectació en el consum i vendes a Catalunya en relació amb el procés. Al respecte ha dit que "no s'ha notat en res, el client es comporta igual a nivell de vendes a Catalunya, no hi ha cap canvi en relació amb Espanya ni cap a un costat o cap a altre". En aquest mateix sentit ha afirmat: "No s'ha notat res, ni el que la gent diu ni les invencions que diuen. Res de res".  Preguntat sobre si ha canviat els seus plans d'inversió a Catalunya a causa de la situació, Roig ha dit que la seva estratègia d'obertura de botigues és la mateixa que la resta de l'Estat espanyol, optant per la reforma més que per les noves apertures. En aquest sentit, Mercadona preveu per a l'any 2018 obrir dues botigues noves.

Summary: Juan Roig (Mercadona) continua "preocupat" per la situació a Catalunya i insta els polítics a "solucionar el problema"


La denuncia de la regidora del PSC a Aplicat (Segrià), Anna Griñó, contra l'Ajuntament governat per CiU per suposades irregularitats en la contractació de personal i el pagament de dietes ha estat arxivada pel jutjat. Així ho han fet saber aquest divendres l'alcalde Joan Gilart i l'advocat del consistori, Carles López, que han destacat que fiscalia ''no ha trobat cap tipus de delicte'' en la documentació que la Guàrdia Civil es va emportar durant l'escorcoll que es va fer a les dependències municipal tot just fa un any, el 13 de novembre de 2014. Gilart, que s'ha mostrat plenament satisfet per la decisió de la justícia, ha destacat que qui en surt més beneficiat és el personal de l'Ajuntament ja que s'ha demostrat que fan la feina ben feta.

Summary: Arxivada la denuncia d'una regidora del PSC contra l'Ajuntament d'Alpicat


El candidat de CDC a les eleccions del 26-J, Francesc Homs, ha constatat que la resposta "serena però ferma" que s'ha donat des de Convergència al veto de la CUP als pressupostos comença a "donar resultats". En un acte sobre pensions, Homs s'ho ha fet venir bé per comentar la dimissió de sis dels quinze membres del Secretariat Nacional cupaire. "Respondre amb serenitat, amb fermesa i després amb la mà estesa després dóna resultats, i se'n començaran a veure, i se'n comencen a veure", ha apuntat, contrastant-ho amb aquells que han mantingut una actitud de "pura equidistància i molt càlcul", en referència a ERC. Dit això, Homs ha volgut llençar un missatge conciliador. "Estem disposats a recuperar la confiança sempre que aquells que ens l'han fet perdre estiguin disposats a tenir ganes que la recuperem", ha dit. Homs ha defensat que CDC és la força de la "confiança" i no es penedirà mai d'haver confiat en la CUP, però sí que té clar, ha dit, com ha de respondre quan l'altra part falla. "S'ha de respondre amb serenitat, amb fermesa i després amb mà estesa, i sempre dóna resultats", ha argumentat el candidat fent referència a la dimissió de pràcticament la meitat del Secretariat Nacional cupaire.  El convergent ha defensat "dir les coses clares" quan una de les parts incompleix els acords signats, i ha aprofitat per criticar un cop més que ERC hagi mantingut una actitud "de pura equidistància" en aquesta qüestió. Dit això, ha remarcat que si bé Convergència ha estat ferma en la seva resposta a la CUP, també ha mantingut la mà estesa, i d'aquí la qüestió de confiança que ha plantejat el president de la Generalitat, Carles Puigdemont. "Estem disposats a recuperar i a tenir confiança", ha assegurat Homs, però ha afegit que perquè això passi, els cupaires també han de posar de la seva part. "Ens hi trobaran, si és així ens hi trobaran, perquè tenim ganes que això vagi endavant, perquè ens hi hem jugat més que ningú", ha assenyalat en to conciliador. CDC, garantia de pensions dignes Homs ha fet aquesta reacció en un acte amb el seu número dos, Carles Campuzano, sota el títol 'Defensem les pensions i la gent gran'. El candidat ha afirmat que CDC és "garantia de pensions dignes" davant la "infàmia i la mentida" d'aquells que diuen que amb un estat propi no estarien garantides.  Després de recordar el full de serveis de Convergència en aquest tema i l'experiència concreta de Campuzano, Homs ha assegurat per enèsima vegada que les pensions d'avui es paguen amb el treball d'avui, i ha sostingut que una Catalunya independent generaria més feina i millors salaris. "Només la mentida i la infàmia poden trencar aquesta regla de tres", ha apuntat. També ha volgut defensar l'experiència de la gent gran davant d'aquells discursos que només prioritzen allò que és nou.  Pel que fa a les propostes concretes, Campuzano ha explicat que CDC reclamarà que es tornin a vincular les pensions a l'IPC, revertint així la reforma que ha fet el PP, que "lentament està empobrint els pensionistes catalans". També demanarà reformar la pensió de viudetat i que es treballi en la compatibilitat d'aquella gent que cobra pensió però vol també mantenir una feina remunerada. A això li ha sumat la revitalització del Pacte de Toledo, una de les quinze condicions que planteja Convergència per a la investidura.

Summary: Homs constata que la fermesa amb la CUP comença a "donar resultats" i diu que CDC està disposada a recuperar la confiança


El sergent republicà Andrés Gallego Méndez, enterrat a la fossa comuna del cementiri del Perelló (Baix Ebre), ha rebut un homenatge aquest dissabte després d'anys de cerca de la seva família. En l'homenatge hi han participat una quarantena de familiars, de quatre generacions i vinguts de diversos punts de l'estat espanyol, entre ells Mallorca i Múrcia, d'on era originari el sergent mort en la Batalla de l'Ebre. Tots ells, han subratllat que han tingut sort de poder localitzar el cos i han agraït la "generositat" del municipi i de les autoritats. "No teníem cap esperança, això ha estat una sorpresa i una alegria immensa", ha dit emocionat José Gallego Méndez, germà del sergent republicà.

Summary: Homenatgen al sergent republicà Andrés Gallego Méndez, enterrat al Perelló i mort a la Batalla de l'Ebre


El sector del taxi demanarà indemnitzacions pels danys econòmics que els ha causat la "competència deslleial" de les llicències de vehicles amb conductor professional, com Uber o Cabify. Centenars de taxistes, a títol individual però organitzats a través d'una plataforma d'àmbit estatal, preveuen querellar-se per les vies civil i penal per exigir compensacions. El bufet d'advocats de l'exmagistrat de l'Audiència Nacional Elpidio José Silva és l'encarregat de gestionar-ho. Silva ha exposat aquest dijous al migdia durant una assemblea amb uns 200 taxistes a la graella de la T1 de l'aeroport del Prat, que "ha arribat el moment  de presentar accions legals globals i protegir degudament els interessos dels taxistes, i també dels consumidors". Segons el portaveu de l'associació Élite Taxi, Alberto Álvarez, per ara, uns 600 taxistes ja s'han sumat a la iniciativa però esperen ser més d'un miler. "Com més siguem, millor", ha remarcat Silva, que no ha volgut concretar contra qui anirà dirigida la querella.  Tampoc s'ha fixat una data per a presentar la querella criminal conjunta però Silva espera que pugui ser "el proper mes". Álvarez ha remarcat que encara que des d'Élite Taxi donen suport a la iniciativa, no en són els impulsors. "La plataforma independent de taxistes que farà seguiment d'aquesta demanda i no les associacions", ha insistit.  D'altra banda, Silva ha celebrat la sentència del Tribunal de Justícia de la Unió Europea que determina que Uber és un servei de transport subjecte a la regulació dels estats en aquest àmbit. "Anem pel bon camí", ha dit l'exmagistrat. Silva ha explicat que "la clau" ara és determinar "si s'ha comès un delicte d'alteració del preu de les coses i de competència deslleial" i ha instat els taxistes a denunciar les infraccions que puguin cometre els VTC.

Summary: Elpidio José Silva representarà el sector del taxi en una querella criminal contra la "competència deslleial" de les VTC